
                                                INFORMARE PUBLICĂ

Reguli obligatorii pentru lucrările executate în zonele protejate și de protecție a monumentelor istorice

În conformitate cu Legea nr. 50/1991 privind autorizarea executării lucrărilor de construcții
(Art. 11), Legea nr. 422/2001 privind protejarea monumentelor istorice (Art. 23, 55) și
Ordinul Ministrului Culturii nr. 3037/2020, Primăria Orașului Ciacova aduce la cunoștința
tuturor proprietarilor, administratorilor și deținătorilor de imobile din Zonele de protecție ale
monumentelor istorice de pe raza orașului Ciacova și din Ansamblul urban istoric „Piața
Cetății” procedurile legale obligatorii pentru realizarea oricăror intervenții constructive:

1. LUCRARE DE ÎNTREȚINERE / REPARAȚIE CURENTĂ (FĂRĂ Autorizație de Construire)

(Procedură simplificată prin Notificare Prealabilă)

Dacă lucrările propuse sunt nestructurale, de simplă reparație sau întreținere și nu modifică
structura de rezistență ori aspectul arhitectural al clădirii (ex: decopertarea soclurilor
pentru eliminarea umidității, reparații la tencuieli interioare), NU aveți nevoie de
Autorizație de Construire, dar este obligatoriu să parcurgeți următoarea procedură:

 Depunerea Notificării Prealabile: Se completează formularul-tip (conform OMC
3037/2020) și se depune, împreună cu documentația tehnică simplificată (memoriu
tehnic, documentație foto actuală, plan de situație și releveu), la:
              1. Direcția Județeană pentru Cultură Timiș;
              2. Primăria Orașului Ciacova - Compartimentul Urbanism.
 Analiza și Decizia Autorității (Termen de maximum 30 de zile): Serviciul public
deconcentrat al Ministerului Culturii (Direcția Județeană pentru Cultură Timiș)
analizează notificarea și documentația depusă și, în termen de cel mult 30 de zile,
decide după caz:
                o A. Emiterea Acordului Scris, care conține condițiile specifice de execuție,
materialele permise și termenele de realizare a lucrărilor;
                 o B. Necesitatea urmării procedurii de autorizare, în cazul în care constată că
lucrările propuse depășesc cadrul reparațiilor curente și afectează substanța
istorică, caz în care respinge notificarea și solicită obținerea unei Autorizații
de Construire (A.C.);
                 o C. Acordul Tacit, aplicabil doar dacă instituția depășește termenul legal de 30
de zile de la înregistrare fără să transmită un răspuns scris, caz în care se
consideră că lucrările sunt aprobate așa cum au fost notificate.
2. LUCRARE STRUCTURALĂ / MODIFICARE DE FAȚADĂ (OBLIGATORIU CU Autorizație de Construire)

(Procedură completă conform Legii nr. 50/1991 și Legii nr. 422/2001)

Dacă lucrările preconizate afectează structura de rezistență sau modifică aspectul
exterior și substanța istorică a imobilului, este strict interzisă începerea lor fără obținerea
prealabilă a Avizului de Cultură și a Autorizației de Construire emise de Primărie.
Această categorie include obligatoriu:
 Înlocuirea totală sau parțială a tâmplăriilor originale;
 Reconstrucția, modificarea sau eliminarea coșurilor de fum;
 Aplicarea de tencuieli noi pe fațade sau utilizarea materialelor
parazitare/incompatibile (cum sunt tencuielile rigide pe bază de ciment, dăunătoare
zidăriilor istorice);
 Consolidări structurale, restaurări, extinderi sau schimbări de destinație.

SANCȚIUNI ȘI CONSECINȚE LEGALE

Executarea de lucrări fără notificarea prealabilă, în lipsa acordului scris ori în perioada de
analiză a acestuia, precum și executarea lucrărilor majore fără Autorizație de Construire sau
cu nerespectarea avizelor (ex. distrugerea tâmplăriilor vechi, eliminarea coșurilor de fum)
atrage răspunderea contravențională sau penală, după caz:

 Sancțiuni contravenționale (cf. Legii nr. 422/2001, Art. 55): Faptele se
sancționează cu amendă de la 5.000 lei la 10.000 lei, iar nerespectarea anumitor
obligații de întreținere sau protejare menționate expres la alin. (1) lit. b)-d) se
sancționează cu amendă de la 4.000 lei la 8.000 lei.
 Prescripție: Contravențiile la regimul de protejare a monumentelor istorice se
prescriu în termen de 3 ani de la data săvârșirii lor.
 Răspundere penală: Executarea de lucrări fără autorizație sau fără avize pe imobilele
care au statut de monument istoric constituie infracțiune și se pedepsește conform
Codului Penal.
 Măsuri complementare obligatorii: Sistarea imediată a șantierului și obligația
legală de a readuce imobilul la starea inițială, pe cheltuiala exclusivă a persoanei
vinovate, cu refacerea elementelor degradate conform tehnicilor istorice aprobate.

Pentru modelele de formulare de notificare și asistență tehnică privind materialele și tehnicile
permise în zona istorică, Compartimentul Urbanism al Primăriei Orașului Ciacova vă stă la
dispoziție la sediul instituției sau la telefon: 0256/399600.

